Vil gøre det lettere for virksomheder at gemme og bruge dine personlige oplysninger

Jens Rohde og Morten Løkkegaard har ordret kopieret forslag fra banker og virksomheder og stillet dem som lovforslag.

De to danske EU-parlamentarikere for Venstre, Jens Rohde og Morten Løkkegaard, er blevet fedtet ind i en kopi-skandale og er fanget i ordret at kopiere bankers og internetvirksomheders ændringsforslag til en ny, stram lov om at beskytte dine personlige data på internettet, så de ikke kan misbruges.

Hver gang du klikker dig ind på internettet, efterlader du elektroniske spor, som for eksempel sociale medier som Facebook kan gemme i årevis og sælge videre til andre virksomheder til kommercielt brug.

Nu vil EU stramme loven om beskyttelse af dine personlige data, så du for eksempel skal spørges, hvis en virksomhed vil sælge dine oplysninger videre. De to europaparlamentarikere Jens Rohde og Morten Løkkegaard har været særdeles aktive og stillet en lang række ændringsforslag til den stramme lovgivning. Nogle er skrevet direkte af fra bankernes interesseorganisation og store internetvirksomheder som Amazon og eBay, der bliver ramt hårdt af den nye lov.

Det viser et omfattende gravearbejde, som foreningen Europe Vs. Facebook har lavet.

Skandale i Europa

I alt otte forslag fra de to politikere er helt eller delvist kopieret fra enten bankernes lobbyorganisation EBD, Amazon, eBay og kreditvurderingsinstitutternes interesseorganisation, fremgår det af en opgørelse.

- Tendensen i de her kopierede forslag fra banker og internetvirksomheder er, at Jens Rohde og Morten Løkkegaard vil gøre det lettere for virksomheder at bruge personfølsomme oplysninger og begrænse privatpersoners ret til beskyttelse af deres egne oplysninger, siger Henrik Chula, som er medstifter af den uafhængige internet-tænketank Bitbureauet.

Afsløringerne af flere EU-politikeres kopiering af lobbyorganisationernes forslag har skabt overskrifter i hele Europa, og det socialdemokratiske parlamentsmedlem Britta Thomsen er rystet.

- Der er jo intet galt med selve metoden. Det er sådan, vi arbejder. Jeg har selv kopieret sætninger fra organisationer i mine ændringsforslag. Problemet opstår, når vi lader store amerikanske virksomheder få indflydelse på lovgivningsprocessen i parlamentet, så vores grundlæggende rettigheder bliver undergravet, siger hun.

Indrømmer kopiering

Både Jens Rohde og Morten Løkkegaard erkender helt åbent, at de har kopieret lobbyisternes tekster og stillet dem som direkte lovforslag.

- Jeg er ikke bleg for at indrømme, at hvis nogen kommer med et genialt ændringsforslag, så fremsætter jeg det. Det er idioti af mig at genopfinde den dybe tallerken, hvis jeg er enig med eksempelvis eBay, der har mange jurister til at skrive sine forslag. Men jeg stiller dem kun, hvis jeg er enig med dem, og jeg har både stillet forslag, der tilgodeser virksomhederne og borgerne, siger Jens Rohde.

Også Morten Løkkegaard erkender åbent, at han har kopieret forslag fra bankernes lobbyister.

- Ja, det står jeg 100 procent ved. Men at kalde mig bankernes lakaj eller doven i den forbindelse, er noget af det mest hykleriske, jeg længe har hørt. Også politikerne på venstrefløjen kopierer passager fra lobbyister, hvis de er enige. Det er sådan, vi arbejder, men jeg kunne da aldrig finde på at kopiere noget, jeg ikke var enig i.